CELEX: 32022R0686
Language: el
Date: 2022-04-28 00:00:00
Title: Εκτελεστικός κανονισμός (ΕΕ) 2022/686 της Επιτροπής της 28ης Απριλίου 2022 για την τροποποίηση των εκτελεστικών κανονισμών (ΕΕ) 2015/1295 και (ΕΕ) αριθ. 540/2011 όσον αφορά τους όρους έγκρισης της δραστικής ουσίας sulfoxaflor (σουλφοξαφθόριο) (Κείμενο που παρουσιάζει ενδιαφέρον για τον ΕΟΧ)

29.4.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 126/18
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/686 ΤΗΣ ΕΠΙΤΡΟΠΗΣ
         της 28ης Απριλίου 2022
         για την τροποποίηση των εκτελεστικών κανονισμών (ΕΕ) 2015/1295 και (ΕΕ) αριθ. 540/2011 όσον αφορά τους όρους έγκρισης της δραστικής ουσίας sulfoxaflor (σουλφοξαφθόριο)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 21 παράγραφος 3 πρώτη περίπτωση και το άρθρο 78 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) 2015/1295 της Επιτροπής (2) προβλέπει την έγκριση της δραστικής ουσίας sulfoxaflor (σουλφοξαφθόριο) και την προσθήκη της στο παράρτημα του εκτελεστικού κανονισμού (ΕΕ) αριθ. 540/2011 της Επιτροπής (3).
                  
               
                     (2)
                  
                  
                     Ο εκτελεστικός κανονισμός (ΕΕ) 2015/1295 προβλέπει επίσης την υποβολή περαιτέρω επιβεβαιωτικών πληροφοριών σχετικά με: τον κίνδυνο για τις κοινές μέλισσες από τις διάφορες οδούς έκθεσης, ιδίως το νέκταρ, τη γύρη, τα υγρά σταγονόρροιας και τη σκόνη· τον κίνδυνο για τις κοινές μέλισσες που συλλέγουν νέκταρ ή γύρη σε διαδοχικές καλλιέργειες και τα ανθοφόρα ζιζάνια· τον κίνδυνο για επικονιαστές εκτός των μελισσών· και τον κίνδυνο για τους απογόνους των μελισσών.
                  
               
                     (3)
                  
                  
                     Ο αιτών υπέβαλε τις απαιτούμενες επιβεβαιωτικές πληροφορίες εντός της προθεσμίας που προβλέπεται στον εκτελεστικό κανονισμό (ΕΕ) 2015/1295.
                  
               
                     (4)
                  
                  
                     Όπως συμφωνήθηκε μεταξύ της Ιρλανδίας και της Τσεχικής Δημοκρατίας, του κράτους μέλους-εισηγητή και του κράτους μέλους-συνεισηγητή, η Τσεχική δημοκρατία αξιολόγησε τις επιβεβαιωτικές πληροφορίες που υπέβαλε ο αιτών. Η Τσεχική Δημοκρατία υπέβαλε την αξιολόγησή της, με τη μορφή προσθήκης στο σχέδιο έκθεσης αξιολόγησης, στα άλλα κράτη μέλη, στην Επιτροπή και στην Ευρωπαϊκή Αρχή για την Ασφάλεια των Τροφίμων (στο εξής: Αρχή) στις 12 Μαρτίου 2018.
                  
               
                     (5)
                  
                  
                     Ζητήθηκε από τα κράτη μέλη, τον αιτούντα και την Αρχή να διατυπώσουν τη γνώμη τους και να σχολιάσουν την αξιολόγηση των επιβεβαιωτικών πληροφοριών από το κράτος μέλος-εισηγητή.
                  
               
                     (6)
                  
                  
                     Η Αρχή δημοσίευσε τεχνική έκθεση (4) στην οποία συνοψίζονται τα αποτελέσματα της εν λόγω διαβούλευσης σχετικά με την ουσία sulfoxaflor στις 20 Σεπτεμβρίου 2018.
                  
               
                     (7)
                  
                  
                     Καθώς διατυπώθηκαν αποκλίνουσες απόψεις στη διάρκεια της διαβούλευσης σχετικά με την προσθήκη στο σχέδιο έκθεσης αξιολόγησης, η Επιτροπή απευθύνθηκε στην Αρχή ζητώντας της να εκδώσει συμπέρασμα σχετικά με όλα τα σημεία για τα οποία οι απόψεις διίσταντο.
                  
               
                     (8)
                  
                  
                     Η Αρχή δημοσίευσε το συμπέρασμά της σχετικά με την εκτίμηση κινδύνου στις 28 Μαρτίου 2019 (5). Η Επιτροπή ζήτησε επιπλέον τη γνώμη της Αρχής σχετικά με τον κίνδυνο για τις μέλισσες. Ειδικότερα, η Επιτροπή ζήτησε από την Αρχή να ολοκληρώσει την αξιολόγηση όσον αφορά, αφενός, τα μέτρα μείωσης της διασποράς του ψεκαστικού νέφους τα οποία είναι απαραίτητα για την προστασία των αγριομελισσών και των μοναχικών μελισσών από την έκθεση στο sulfoxaflor και, αφετέρου, τον κίνδυνο για τις μέλισσες από το νερό που λιμνάζει στις νερολακκούβες.
                  
               
                     (9)
                  
                  
                     Η Αρχή δημοσίευσε το επικαιροποιημένο συμπέρασμά της στις 30 Μαρτίου 2020 (6).
                  
               
                     (10)
                  
                  
                     Η Αρχή, στο επικαιροποιημένο συμπέρασμά της, θεώρησε ότι, υπό το πρίσμα των πορισμάτων στα οποία κατέληξε η αξιολόγηση των επιβεβαιωτικών πληροφοριών που παρείχε ο αιτών, ο κίνδυνος για τις μέλισσες όσον αφορά τις χρήσεις σε μόνιμα θερμοκήπια ήταν αποδεκτός. Ωστόσο, η εκτίμηση του κινδύνου για τις αγριομέλισσες και τις μοναχικές μέλισσες από χρήσεις σε εξωτερικούς χώρους δεν μπόρεσε να ολοκληρωθεί. Ως εκ τούτου, η Αρχή δεν μπόρεσε να καταλήξει στο συμπέρασμα ότι υπάρχει χαμηλός κίνδυνος για τις αγριομέλισσες και τις μοναχικές μέλισσες από χρήσεις σε εξωτερικούς χώρους.
                  
               
                     (11)
                  
                  
                     Το σχέδιο της έκθεσης αξιολόγησης, η προσθήκη και το επικαιροποιημένο συμπέρασμα της Αρχής εξετάστηκαν από τα κράτη μέλη και την Επιτροπή στο πλαίσιο της μόνιμης επιτροπής φυτών, ζώων, τροφίμων και ζωοτροφών και οριστικοποιήθηκαν στις 28 Ιανουαρίου 2022. Παράλληλα, επικαιροποιήθηκε η έκθεση ανασκόπησης για την ουσία sulfoxaflor.
                  
               
                     (12)
                  
                  
                     Ο αιτών είχε τη δυνατότητα να υποβάλει παρατηρήσεις επί της επικαιροποιημένης έκθεσης ανασκόπησης.
                  
               
                     (13)
                  
                  
                     Ωστόσο, παρά τα επιχειρήματα που προέβαλε ο αιτών, η Επιτροπή κατέληξε στο συμπέρασμα ότι δεν μπορεί να αποκλειστεί ο κίνδυνος για τις μέλισσες από χρήσεις της ουσίας sulfoxaflor σε εξωτερικούς χώρους. Επομένως, βάσει του άρθρου 21 παράγραφος 3 του κανονισμού (ΕΚ) αριθ. 1107/2009 σε συνδυασμό με το άρθρο 6 του ίδιου κανονισμού, κρίνεται αναγκαίος και σκόπιμος ο περιορισμός της έγκρισης της ουσίας sulfoxaflor αποκλειστικά για χρήσεις σε μόνιμα θερμοκήπια.
                  
               
                     (14)
                  
                  
                     Συνεπώς, οι εκτελεστικοί κανονισμοί (ΕΕ) 2015/1295 και (ΕΕ) αριθ. 540/2011 θα πρέπει να τροποποιηθούν αναλόγως.
                  
               
                     (15)
                  
                  
                     Θα πρέπει να δοθεί επαρκής χρόνος στα κράτη μέλη για την τροποποίηση ή ανάκληση των αδειών για τα φυτοπροστατευτικά προϊόντα που περιέχουν την ουσία sulfoxaflor και δεν συμμορφώνονται με τις περιοριστικές προϋποθέσεις έγκρισης.
                  
               
                     (16)
                  
                  
                     Για τα φυτοπροστατευτικά προϊόντα που περιέχουν την ουσία sulfoxaflor, στις περιπτώσεις που τα κράτη μέλη παραχωρούν περίοδο χάριτος σύμφωνα με το άρθρο 46 του κανονισμού (ΕΚ) αριθ. 1107/2009, η εν λόγω περίοδος θα πρέπει να είναι όσο το δυνατόν συντομότερη και να εκπνέει το αργότερο 12 μήνες από την ημερομηνία έναρξης ισχύος του παρόντος κανονισμού.
                  
               
                     (17)
                  
                  
                     Υπό το πρίσμα όλων των διαθέσιμων σχετικών πληροφοριών, δεν κρίνεται σκόπιμο να διατηρηθεί επί του παρόντος η έγκριση της δραστικής ουσίας για χρήση σε εξωτερικούς χώρους. Ωστόσο, ο παρών κανονισμός δεν εμποδίζει τον αιτούντα να υποβάλει συμπληρωματικές πληροφορίες για την τροποποίηση των όρων έγκρισης, όπως προβλέπεται στα άρθρα 7 και 14 του κανονισμού (ΕΚ) αριθ. 1107/2009, και οι εν λόγω πληροφορίες θα επανεξεταστούν εντός εύλογου χρονικού διαστήματος, όπως προβλέπεται στον εν λόγω κανονισμό.
                  
               
                     (18)
                  
                  
                     Η μόνιμη επιτροπή φυτών, ζώων, τροφίμων και ζωοτροφών δεν διατύπωσε γνώμη εντός της προθεσμίας που καθορίστηκε από τον πρόεδρό της. Κρίθηκε αναγκαία η έκδοση εκτελεστικής πράξης και ο πρόεδρος υπέβαλε σχέδιο εκτελεστικής πράξης στην επιτροπή προσφυγών για περαιτέρω συζήτηση. Η επιτροπή προσφυγών δεν διατύπωσε γνώμη,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση του εκτελεστικού κανονισμού (ΕΕ) 2015/1295
            Το παράρτημα I του εκτελεστικού κανονισμού (ΕΕ) 2015/1295 τροποποιείται σύμφωνα με το παράρτημα I του παρόντος κανονισμού.
         
         
            Άρθρο 2
            Τροποποίηση του εκτελεστικού κανονισμού (ΕΕ) αριθ. 540/2011
            Το παράρτημα του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα II του παρόντος κανονισμού.
         
         
            Άρθρο 3
            Μεταβατικά μέτρα
            Τα κράτη μέλη ανακαλούν ή τροποποιούν, εφόσον απαιτείται, τις άδειες φυτοπροστατευτικών προϊόντων που περιέχουν την ουσία sulfoxaflor ως δραστική ουσία το αργότερο έως τις 19 Νοεμβρίου 2022.
         
         
            Άρθρο 4
            Περίοδος χάριτος
            Κάθε περίοδος χάριτος που χορηγείται από τα κράτη μέλη σύμφωνα με το άρθρο 46 του κανονισμού (ΕΚ) αριθ. 1107/2009 λήγει το αργότερο στις 19 Μαΐου 2023.
         
         
            Άρθρο 5
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 28 Απριλίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 309 της 24.11.2009, σ. 1.
         
            (2)  Εκτελεστικός κανονισμός (ΕΕ) 2015/1295 της Επιτροπής, της 27ης Ιουλίου 2015, για την έγκριση της δραστικής ουσίας sulfoxaflor, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (EE L 199 της 29.7.2015, σ. 8).
         
            (3)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).
         
            (4)  EFSA (Ευρωπαϊκή Αρχή για την Ασφάλεια των Τροφίμων), 2018. Technical report on the outcome of the consultation with Member States, the applicant and EFSA on the pesticide risk assessment for sulfoxaflor in light of confirmatory data.a (Τεχνική έκθεση σχετικά με το πόρισμα της διαβούλευσης μεταξύ των κρατών μελών, του αιτούντα και της EFSA για την εκτίμηση κινδύνου από φυτοφάρμακα όσον αφορά την ουσία sulfoxaflor υπό το πρίσμα των στοιχείων επιβεβαίωσης). Σχετική δημοσίευση EFSA 2018:EN-1474, 73 σελίδες.
         
            (5)  ΕFSA (Ευρωπαϊκή Αρχή για την Ασφάλεια των Τροφίμων), 2019. Conclusion on the peer review of the pesticide risk assessment for the active substance sulfoxaflor in light of confirmatory data submitted (Συμπεράσματα σχετικά με την επανεξέταση από ομοτίμους της εκτίμησης κινδύνου από φυτοφάρμακα όσον αφορά τη δραστική ουσία sulfoxaflor υπό το πρίσμα των στοιχείων επιβεβαίωσης που υποβλήθηκαν). EFSA Journal 2019·17(3):5633, 14 σελίδες.
         
            (6)  ΕFSA (Ευρωπαϊκή Αρχή για την Ασφάλεια των Τροφίμων), 2020. Conclusion on the peer review of the pesticide risk assessment for the active substance sulfoxaflor in light of confirmatory data submitted (Συμπεράσματα σχετικά με την επανεξέταση από ομοτίμους της εκτίμησης κινδύνου από φυτοφάρμακα όσον αφορά τη δραστική ουσία sulfoxaflor υπό το πρίσμα των στοιχείων επιβεβαίωσης που υποβλήθηκαν). EFSA Journal 2020·18(3):6056, σ. 15.
      
      
         
            ΠΑΡΑΡΤΗΜΑ I
            Στο παράρτημα I του εκτελεστικού κανονισμού (ΕΕ) 2015/1295, το κείμενο της στήλης «Ειδικές διατάξεις» αντικαθίσταται από το ακόλουθο κείμενο:
            
               «Μπορούν να αδειοδοτηθούν μόνον οι χρήσεις σε μόνιμα θερμοκήπια.
               Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, πρέπει να λαμβάνονται υπόψη τα συμπεράσματα της έκθεσης ανασκόπησης για την ουσία sulfoxaflor, και ιδίως τα προσαρτήματα I και II της έκθεσης αυτής, όπως οριστικοποιήθηκε στο πλαίσιο της μόνιμης επιτροπής φυτών, ζώων, τροφίμων και ζωοτροφών στις 29 Μαΐου 2015 και επικαιροποιήθηκε στις 28 Ιανουαρίου 2022.
               Σύμφωνα με τη συνολική αυτή αξιολόγηση, τα κράτη μέλη δίνουν ιδιαίτερη προσοχή στον κίνδυνο για τις μέλισσες και τις αγριομέλισσες που είναι ελεύθερες για επικονίαση, όταν τα προϊόντα που περιέχουν την εν λόγω ουσία εφαρμόζονται σε θερμοκήπια.
               Οι όροι χρήσης περιλαμβάνουν, όπου αυτό αρμόζει, μέτρα άμβλυνσης του κινδύνου.».
            
         
      
      
         
            ΠΑΡΑΡΤΗΜΑ II
            Στο μέρος Β του παραρτήματος του εκτελεστικού κανονισμού (ΕΕ) αριθ. 540/2011, το κείμενο της στήλης «Ειδικοί όροι» της σειράς 88, sulfoxaflor, αντικαθίσταται από το ακόλουθο κείμενο:
            
               «Μπορούν να αδειοδοτηθούν μόνον οι χρήσεις σε μόνιμα θερμοκήπια.
               Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, πρέπει να λαμβάνονται υπόψη τα συμπεράσματα της έκθεσης ανασκόπησης για την ουσία sulfoxaflor, και ιδίως τα προσαρτήματα I και II της έκθεσης αυτής, όπως οριστικοποιήθηκε στο πλαίσιο της μόνιμης επιτροπής φυτών, ζώων, τροφίμων και ζωοτροφών στις 29 Μαΐου 2015 και επικαιροποιήθηκε στις 28 Ιανουαρίου 2022.
               Σύμφωνα με τη συνολική αυτή αξιολόγηση, τα κράτη μέλη δίνουν ιδιαίτερη προσοχή στον κίνδυνο για τις μέλισσες και τις αγριομέλισσες που είναι ελεύθερες για επικονίαση, όταν τα προϊόντα που περιέχουν την εν λόγω ουσία εφαρμόζονται σε θερμοκήπια.
               Οι όροι χρήσης περιλαμβάνουν, όπου αυτό αρμόζει, μέτρα άμβλυνσης του κινδύνου.».